
POSTNATALIS VIZELETINKONTINENCIA ÉS ONLINE REHABILITÁCIÓS PROGRAM EREDMÉNYESSÉGÉNEK VIZSGÁLATA

Célkitűzés:
Jelen vizsgálat célja a szülés utáni inkontinencia felmérése Magyarországon. Továbbá vizsgálni kívántuk az általunk összeállított online, medencefenék izmok erősítésére épülő program hatékonyságát a postpartum vizeletinkontinencia tekintetében.
Adatok és módszerek:
Kvantitatív és prospektív keresztmetszeti kutatást végeztünk. Online kérdőívünket (saját kérdések, ICIQ UI SF, Beck Depresszió SF, 5Q-5L-5D és GPAQ) 134, 1-5x szült nő töltötte ki. Közölük választottunk be 13 főt az online tornaprogramunkba, akik 3 hónapig heti átlag 100 percet foglalkoztak a gátizom erősítéssel, hetente új gyakorlatsorral. Míg a kérdőívet a szülési módtól független kitölthették a résztvevőink, addig a 3 hónapos tornaprogramba csak hüvelyi úton szültek kerültek be. Velük kezdetben még kitöltettük az előző kérdőívek mellett az FSFI-t és a Betegségteher-indexet, emellett VAS-skálát néztünk a derékfájdalom tekintetében és vizelési naplót vezettetünk. Az adatokat korrelációval, ANOVA-val és páros t-próbával elemeztük SPSS szoftverben. A szignifikancia szint p<0,05.
Eredmények:
Megállapítottuk, hogy az akaratlan vizeletvesztés mennyisége és a fekvéssel / üléssel töltött órák száma között kapcsolat van (p=0,022), illetve, hogy a Beck Depresszió pontszám és az 5Q-5L-5D kérdőív aktuális egészségi állapotot felmérő kérdése között is szignifikáns kapcsolat mutatkozik (p=0,009). Továbbá a 3 hónapos online programunk szignifikáns javulást hozott az ICIQ UI SF pontszámban (p=0,003), a derékfájdalom csökkenésében (p=0,027), az FSFI pontszámban (p<0,001) és az 5Q-5L-5D kérdőív utolsó kérdésében (p=0,05) is.
Következtetések:
Az online kérdőív alapján megállapításra került, hogy az inkontinencia mértéke és az inaktivitással töltött idő között, kapcsolat van, ami előre bocsájtja a mozgás fontosságát a problémakörben. Továbbá elmondhatjuk, hogy az általunk összeállított online tornaprogram hatékony lehet a postpartum vizeletinkontinencia kezelésében.



